ZRUŠENÉ všeobecne záväzným nariadením č. 6/1995.

Všeobecne záväzné nariadenie
hlavného mesta Slovenskej republiky Bratislavy
č. 1/1994
zo 17. februára 1994
o prevode bytov a nebytových priestorov z vlastníctva hlavného mesta Slovenskej republiky Bratislavy do vlastníctva iných osôb
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) a b) zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov a § 9 zákona Slovenskej národnej rady č. 38/1991 Zb. o majetku obcí v znení neskorších predpisov na zabezpečenie výkonu vlastníckeho práva hlavného mesta Slovenskej republiky Bratislavy sa uznieslo:

§ 1
Úvodné ustanovenia
Toto všeobecne záväzné nariadenie (ďalej len „nariadenie“) upravuje:
a)	určenie bytov a nebytových priestorov vo vlastníctve hlavného mesta Slovenskej republiky Bratislavy (ďalej len „hlavné mesto“), ktoré sú predmetom prevodu vlastníctva;
b)	postup hlavného mesta a mestských častí hlavného mesta (ďalej len „mestská časť“) pri revode bytov a nebytových priestorov z vlastníctva hlavného mesta do vlastníctva iných osôb;
c)	spôsob určenia ceny bytov a nebytových priestorov;
d)	spôsob určenia ceny zastavaných pozemkov a pozemkov, ktoré patria k domu, napríklad dvorov a záhrad (ďalej len „priľahlých pozemkov“) k domom, v ktorých sa byty a nebytové priestory nachádzajú a príslušenstva.

§ 2
Predmet prevodu vlastníctva bytov a nebytových priestorov
(1) Predmetom prevodu vlastníctva bytov a nebytových priestorov podľa tohto nariadenia môžu byť byty a nebytové priestory v domoch vo vlastníctve hlavného mesta okrem:
a)	bytov osobitného určenia,1)
b)	bytov v domoch osobitného určenia,2)
c)	bytov a nebytových priestorov v domoch určených podľa schváleného územného plánu na asanáciu,
d)	služobných bytov určených primátorom hlavného mesta (ďalej len „primátor“) v domoch nezverených do správy mestskej časti a starostom mestskej časti (ďalej len „starosta“) v domoch zverených do správy mestskej časti,
e)	bytov a nebytových priestorov v obytných domoch, ktoré boli vo vlastníctve cirkví a náboženských spoločností, rádov a kongregácií a podliehajú reštitúcii podľa osobitného zákona.3)

(2) Predmetom prevodu vlastníctva bytov a nebytových priestorov podľa tohto nariadenia nie sú tiež:
a)	byty a nebytové priestory v domoch určených na plnenie celomestských a nadmestských funkcií hlavného mesta,
b)	byty a nebytové priestory v domoch, v ktorých sú umiestnené orgány štátnej správy a iné štátne orgány,
c)	byty a nebytové priestory v domoch, v ktorých sídlia orgány samosprávy hlavného mesta a mestských častí,
d)	byty a nebytové priestory v domoch, v ktorých sú umiestnené rozpočtové a príspevkové organizácie, ktorých zriaďovateľom je hlavné mesto alebo mestská časť,
e)	byty a nebytové priestory v domoch, v ktorých sú umiestnené iné právnické osoby mimoriadne dôležité pre plnenie funkcií hlavného mesta,
f)	byty a nebytové priestory vo vybratých pamiatkovo chránených domoch,
g)	ďalšie byty určené pre zabezpečenie bývania sociálne slabších vrstiev obyvateľstva,4)
h)	byty v domoch v podielovom spoluvlastníctve,5)
i)	nebytové priestory v domoch osobitného určenia,2)
j)	nebytové priestory v domoch s bytmi osobitného určenia.1)
(3)  prevodu vlastníctva bytov sa vylučujú byty prenajaté na dobu určitú.

§ 3
Niektoré povinnosti prenajímateľov
(1) enajímateľ bytu podá návrh na súd na privolenie výpovede nájmu bytu, najmä ak:
a)	nájomca alebo tí, ktorí s ním bývajú, napriek písomnej výstrahe hrubo porušujú dobré mravy v dome,
b)	nájomca hrubo porušuje svoje povinnosti vyplývajúce z nájmu bytu najmä tým, že nezaplatil nájomné alebo úhradu za plnenia poskytované s užívaním bytu za čas dlhší ako tri mesiace,
c)	nájomca má dva alebo viac bytov, okrem prípadov, že od neho nemožno spravodlivo požadovať, aby užíval iba jeden byt,
d)	nájomca neužíva byt bez vážnych dôvodov. 
(2) Prenajímateľ bytu po privolení súdu podľa odseku 1 nájom bytu vypovie.
(3) Byt, voči ktorého nájomcovi bol podaný návrh na súd podľa odseku 1, sa neprevedie do vlastníctva doterajšiemu nájomcov,6) ak súd svojím právoplatným rozhodnutím privolí výpoveď nájmu bytu.
(4) Prenajímateľ písomne vypovie zmluvu o nájme nebytového priestoru, najmä ak:
a)	nájomca užíva nebytový priestor v rozpore so zmluvou,
b)	nájomca o viac ako jeden mesiac mešká s platením nájomného alebo za služby, ktorých poskytovanie je spojené s nájmom,
c)	nájomca, ktorý na základe zmluvy má prenajímateľovi poskytovať na úhradu nájomného určité služby, tieto služby neposkytuje riadne a včas,
d)	nájomca alebo osoby, ktoré s ním užívajú nebytový priestor, napriek písomnému upozorneniu hrubo porušujú pokoj alebo poriadok,
e)	užívanie nebytového priestoru je viazané na užívanie bytu a nájomcovi bola uložená povinnosť byt vypratať,
f)	bolo rozhodnuté o odstránení stavby alebo o zmenách stavby, čo bráni užívať nebytový priestor,
g)	nájomca prenechá nebytový priestor alebo jeho časť do podnájmu bez súhlasu prenajímateľa.
Po dobu účinnosti zmluvy o nájme nebytového priestoru vypovedanej z dôvodu podľa tohto odseku alebo počas výpovednej lehoty sa vlastníctvo nebytového priestoru na doterajšieho nájomcu neprevedie.

§ 4
Príprava prevodu vlastníctva bytov a nebytových priestorov
Magistrát hlavného mesta Slovenskej republiky Bratislavy (ďalej len „magistrát“) a miestny úrad mestskej časti (ďalej len „miestny úrad“) pripravia podklady podľa § 5, § 7 a § 18 zákona č. 182/1993 Z. . o vlastníctve bytov a nebytových priestorov za jednotlivé byty a nebytové priestory v domoch, ktoré spravujú, a ktoré nie sú vyňaté z prevodu vlastníctva, na účely prevodu vlastníctva podľa tohto nariadenia.

§ 5
Žiadosti o prevod vlastníctva bytov a nebytových priestorov
(1) Magistrát prijíma žiadosti o prevod vlastníctva bytov a nebytových priestorov v domoch nezverených do správy mestskej časti. Miestny úrad prijíma žiadosti o prevod vlastníctva bytov a nebytových priestorov v domoch zverených do správy mestskej časti.
(2) Magistrát a miestny úrad písomne vyrozumejú žiadateľa o prijatí jeho žiadosti. Prijatie žiadosti nie je prijatie návrhu na uzavretie zmluvy o prevode vlastníctva podľa § 43a Občianskeho zákonníka.
(3) Ak je žiadosť podľa odseku 1 doručená nesprávne, príjemca ju odstúpi úradu príslušnému na konanie podľa odseku 1, pokiaľ mu je známy, o čom upovedomí žiadateľa.
(4) Žiadosť o prevod bytu alebo nebytového priestoru do vlastníctva žiadateľa obsahuje najmä:
a)	meno, priezvisko a rodné číslo žiadateľa o prevod vlastníctva bytu a príslušníkov jeho domácnosti,
b)	meno, priezvisko a rodné číslo žiadateľa o prevod vlastníctva nebytového priestoru,
c)	kópiu dokladu o užívacom vzťahu k bytu alebo nebytovému priestoru, o prevod ktorého žiada,
d)	čestné prehlásenie žiadateľa o prevod vlastníctva bytu a príslušníkov jeho domácnosti o nevlastnení alebo neužívaní iného bytu.
(5) Žiadosti o prevody vlastníctva bytov alebo nebytových priestorov, podané pred dňom účinnosti tohto nariadenia doplnia sa o náležitosti podľa odseku 4 pred podaním žiadosti mestskej časti o predchádzajúci súhlas primátora s prevovodom vlastníctva bytu alebo nebytového priestoru.

§ 6
Právo na prednostný prevod nebytových priestorov
Právo na prednostný prevod nebytového priestoru do vlastníctva7) majú:
a)	nájomca nebytového priestoru,
b)	vlastníci bytov v dome,
c)	nájomcovia bytov v dome a to v uvedenom poradí.

§ 7
Voľný prevod vlastníctva bytov a nebytových priestorov
(1) Voľný byt a byt, ktorého užívateľom je osoba, ktorej bol ukončený nájom bytu s privolením súdu z dôvodu, že:
a)	nájomca alebo tí, ktorí s ním bývajú, napriek písomnej výstrahe hrubo porušujú dobré mravy v dome,
b)	nájomca hrubo porušuje svoje povinnosti vyplývajúce z nájmu bytu najmä tým, že nezaplatil nájomné alebo úhradu za plnenia poskytované s užívaním bytu za čas dlhší ako tri mesiace,
c)	nájomca má dva alebo viac bytov, okrem prípadov, že od neho nemožno spravodlivo požadovať, aby užíval iba jeden byt,
d)	nájomca neužíva byt bez vážnych dôvodov
sa môže previesť do vlastníctva záujemcu o vlastníctvo bytu na základe obchodnej verejnej súťaže8) alebo verejnej dražby. Ak je uvoľnenie bytu viazané na zabezpečenie bytovej náhrady, podmienkou účasti záujemcu v obchodnej verejnej súťaži alebo verejnej dražbe je spoľahlivé preukázanie zabezpečenia bytovej náhrady9) pre doterajšieho užívateľa.
(2) Vlastníctvo k nebytovému priestoru, ku ktorému nemá žiadna osoba právo prednostnej kúpy podľa § 6 alebo ho v stanovenej lehote nevyužila, možno previesť na inú osobu na základe obchodnej verejnej súťaže8) alebo verejnej dražby pri dodržaní osobitného postupu.7)
(3) Lehota podľa odseku 2 nebude kratšia ako 14 dní a môže súčasne plynúť pre všetky osoby uvedené v § 6 tohto nariadenia.

§ 8
Určenie ceny bytu a ateliéru
(1) Ak sa prevádza byt alebo ateliér do vlastníctva doterajšieho nájomcu, cena za 1 m2 bytu alebo ateliéru sa určuje tak, že z obstarávacej ceny domu sa odpočíta:
a)	pri byte 2 % a pri ateliéri 0,5 % opotrebenia za každý rok veku domu; zníženie môže byť najviac 80 %,
b)	štátny príspevok poskytnutý na porovnateľný družstevný byt podľa roku začatia výstavby domu, a vydelí sa súčtom podlahovej plochy bytov v dome. Ak nemožno zistiť obstarávaciu cenu, určí ju na žiadosť prenajímateľa bytu Ministerstvo financií Slovenskej republiky.
(2) Hlavné mesto pri prevode bytu, nezvereného do správy mestskej časti, do vlastníctva nájomcu bytu a mestská časť pri prevode bytu, zvereného do jej správy, do vlastníctva nájomcu bytu:
a)	poskytne budúcemu vlastníkovi bytu zrážku z ceny bytu zistenej podľa odseku 1 vo výške 30 %,
b)	umožní novému vlastníkovi bytu uhradiť zostatok ceny po uhradení minimálne 15 % z ceny bytu po odpočítaní zrážky podľa písmena a) v pravidelných bezúročných splátkach najneskôr do 10 rokov od dňa podpísania zmluvy o prevode vlastníctva bytu,
c)	poskytne novému vlastníkovi bytu zľavu 10 % z ceny bytu, ak nový vlastník uhradí po podpísaní zmluvy o prevode vlastníctva bytu v hotovosti najmenej 70 % z ceny bytu,
d)	poskytne novému vlastníkovi bytu zľavu 20 % z ceny bytu, ak nový vlastník uhradí po podpísaní zmluvy o prevode vlastníctva bytu v hotovosti najmenej 80 % z ceny bytu.
(3) Ak sa byt prevádza do vlastníctva inej osobe ako nájomcovi bytu, určuje sa ako minimálna cena bytu obstarávacia cena domu prepočítaná na plochu bytu, najmenej však cena podľa osobitného predpisu.10)
(4) Primátor hlavného mesta, v domoch nezverených do správy mestskej časti a starosta mestskej časti, v domoch zverených do správy mestskej časti, môže navrhnúť nižšiu cenu bytu prevádzaného do vlastníctva doterajšieho nájomcu bytu z dôvodu, že:
a)	obstarávacia cena domu je neprimerane vysoká,
b)	v dome alebo v byte je potrebné vykonať opravy na základe právoplatného rozhodnutia príslušného orgánu štátnej správy.11)

§ 9
Určenie ceny nebytového priestoru
(1) Minimálna cena nebytového priestoru, okrem ateliérov a garáží sa spravidla určuje ako 7- násobok ceny ročného nájmu v danom mieste obvyklej.
(2) Minimálna cena garáže sa spravidla určuje ako 7-násobok ročnej ceny nájmu garáže v danom mieste obvyklej.
(3) Cena podľa odseku 1 sa môže znížiť o náklady, ktoré sa vynaložili na primeranú úpravu nebytového priestoru za účelom dosiahnutia jeho užívaniaschopného stavu, a to na základe zmluvy o nájme nebytového priestoru.
(4) Ak je cena nebytového priestoru schválená príslušným zastupiteľstvom podľa ods. 1 a 2 neprimerane nízka, môže primátor výkon uznesenia mestského zastupiteľstva hlavného mesta a starosta výkon uznesenia miestneho zastupiteľstva pozastaviť.12)
(5) Primátor hlavného mesta, ak ide o nebytové priestory v domoch nezverených do správy mestskej časti, a starosta mestskej časti, ak ide o nebytové priestory v domoch zverených do správy mestskej časti, môže v odôvodnených prípadoch navrhnúť nižšiu cenu podľa odseku 1 a 2.
(6) Cena garáže sa určí spravidla nižšie, ak sa má garáž previesť do vlastníctva ťažko zdravotne postihnutej osoby13) alebo osoby, ktorá žije v spoločnej domácnosti s ťažko zdravotne postihnutou osobou a je vlastníkom motorového vozidla.
(7) Pri prevode nebytového priestoru do vlastníctva nájomcu nebytového priestoru je nový majiteľ povinný uhradiť minimálne 30 % z ceny nebytového priestoru a zbytok v pravidelných splátkach do troch rokov od podpísania zmluvy.

§ 10
Určenie ceny pozemku
Cena pozemkov a príslušenstva sa určí podľa osobitného predpisu.14)

§ 11
Schvaľovanie prevodu vlastníctva bytov a nebytových priestorov
Prevod bytov a nebytových priestorov z vlastníctva hlavného mesta schvaľuje:
a)	miestne zastupiteľstvo príslušnej mestskej časti, ak ide o byty a nebytové priestory v domoch, ktoré boli mestskej časti zverené do správy,15)
b)	mestské zastupiteľstvo, ak ide o ostatné byty a nebytové priestory16) v ostatných domoch vo vlastníctve hlavného mesta.

§ 12
Sankcie
(1) Právnickej osobe, ktorá poruší toto všeobecne záväzné nariadenie, môže primátor uložiť pokutu do výšky 200 000 Sk.
(2) Pokutu možno uložiť do dvoch mesiacov od dňa, kedy sa primátor dozvedel o tom, kto sa porušenia dopustil, najneskôr do jedného roka od spáchania konania opodstatňujúceho uloženie pokuty.
(3) Pokuta je príjmom Fondu rozvoja bývania hlavného mesta Slovenskej republiky Bratislavy.

§ 13
Splnomocnenie mestských častí
Mestská časť môže v súlade s týmto nariadením ustanoviť svojím všeobecne záväzným nariadením podrobnejší postup mestskej časti pri prevode bytov a nebytových priestorov v domoch zverených do správy mestskej časti z vlastníctva hlavného mesta do vlastníctva iných osôb.

§ 14
Účinnosť
Toto nariadenie nadobúda účinnosť 15. marca 1994.

Peter Kresánek v. r.
primátor